Vilniaus regioninis valstybės archyvas

Vilniaus regioninis valstybės archyvas – valstybės archyvas, saugantis, kaupiantis, tiriantis ir populiarinantis Vilniaus ir Utenos apskričių valdymo, vietos savivaldos ir kitų institucijų bei įstaigų dokumentus, turinčius istorinę, kultūrinę bei praktinę reikšmę, užtikrina sukauptų dokumentų išsaugojimą, teikia metodinę ir praktinę pagalbą, organizuoja dokumentų paiešką. Taip pat saugomų dokumentų pagrindu išduoda įvairius dokumentus juridiniams faktams patvirtinti.

Istorija 
Lietuvos archyvų departamento prie Lietuvos Respublikos Vyriausybės 1996 m. vasario 26 d. įsakymu Nr. 15 „Dėl archyvo steigimo ir likvidavimo“ buvo likviduotas Švenčionių apygardos archyvas ir minėto archyvo dokumentų fondai perduoti nuo 1996 m. balandžio 1 d. naujai įkurtam Vilniaus apskrities archyvui. Nuo 1997 m. birželio 28 d. iki 2006 m. rugsėjo 2 d. Ukmergėje veikė Vilniaus apskrities archyvo struktūrinis padalinys – filialas.

Nuo 2017 m. sausio 1 d. prie Vilniaus apskrities archyvo prijungtas Utenos apskrities archyvas. Naujai veikiantis archyvas pavadintas Vilniaus regioninio valstybės archyvo vardu. Nuo 2017 m. sausio 1 d. Utenoje veikia Vilniaus regioninio valstybės archyvo struktūrinis padalinys – filialas.

Saugomi dokumentai 
2022 m. gruodžio 31 dienos duomenimis Vilniaus regioniniame valstybės archyve saugoma 681982 bylų, kurios užima apie 8860 tiesinių metrų, Utenos filiale saugoma 267839 bylos, kurios užima apie 2467 tiesinius metrus.

Vilniaus regioniniame valstybės archyve ir Utenos filiale saugomi dokumentai sudaro du kompleksus:
 Sovietų okupacijos laikotarpio (1940–1941 m., 1944–1990 m.) dokumentų kompleksas Vilniaus regioniniame valstybės archyve apima buvusių Širvintų, Švenčionių, Trakų, Ukmergės, Vilniaus apskričių ir joms priklausiusių valsčių, Širvintų miesto ir rajono, Ukmergės miesto ir rajono, Eišiškių, Naujosios Vilnios, Nemenčinės, Pabradės, Smėlių, Šalčininkų, Švenčionėlių, Švenčionių, Trakų, Vievio, o Utenos filiale Anykščių, Utenos, Zarasų, dalies Širvintų ir Ukmergės apskričių, Anykščių, Dusetų, Dūkšto, Ignalinos, Kavarsko, Molėtų, Troškūnų, Utenos ir Zarasų rajonų vietinės valdžios ir savivaldos, teisėtvarkos institucijų, įvairių sričių įstaigų ir įmonių veiklos dokumentus. 
 Nepriklausomybės laikotarpio (nuo 1990 m.) dokumentų kompleksas Vilniaus regioniniame valstybės archyve apima šio laikotarpio Šalčininkų, Širvintų, Švenčionių, Trakų, Ukmergės, Vilniaus rajonų savivaldybių ir Vilniaus miesto vietinės valdžios ir savivaldos, teisėtvarkos institucijų, įvairių sričių įstaigų ir įmonių veiklos dokumentus, o Utenos filiale Anykščių, Ignalinos, Molėtų, Utenos ir Zarasų rajonų savivaldybių teritorijose bei Visagine veikusių ar veikiančių vietinės valdžios, teisėsaugos ir teisėtvarkos institucijų dokumentai.
Išskirtinio archyvo lankytojų susidomėjimo sulaukia dokumentų fondai susiję su architektūra ir kultūros paveldu. Medžiaga, kuri prisideda prie kultūros paveldo puoselėjimo, populiarinimo ir išsaugojimo yra šiuose fonduose:
 Paminklų restauravimo projektavimo instituto dokumentai (1949–1993 m.): Lietuvos miestų įžymių vietovių, architektūrinių kompleksų, bažnyčių, dvarų, įstaigų techniniai dokumentai, brėžiniai, fotografijos, tyrinėjimai ir kt.
 Architektūros muziejaus dokumentų kolekcija (1905-2005 m.): komplekse sukaupti garsių architektų darbai, publikacijų (straipsnių, atsiliepimų), mokslinių darbų apie architektūrą ir architektų veiklą dokumentai, moderniosios architektūros projektai, miestų planai, architektų veiklos bei asmens dokumentai.
 Vilniaus miesto valdybos Urbanistikos ir architektūros skyriaus Miesto plėtros departamento Vilniaus teritorinio planavimo dokumentai – komplekse (1933–1994 m.) saugomi žymių Vilniaus objektų projektai, matavimai, planai, miesto užstatymo taisyklės, toponuotraukos bei kiti dokumentai.
 Vilniaus senamiesčio restauravimo direkcijos dokumentai – komplekse (1974–1994 m.) saugomi Vilniaus senamiesčio architektūrinės ir kultūrinės plėtros dokumentai. Tai įvairių Vilniaus senamiesčio pastatų inžinierinius-geologinius tyrinėjimai, tyrimai, architektūriniai-archeologiniai matavimai, architektūriniai-statybiniai darbai.

Nuorodos 
 Vilniaus regioninis valstybės archyvas 

Lietuvos archyvai

Šaltiniai